SIS วิ่ง 4% โบรกฯชี้ผลงานปี 65 โต 15% รับแผนลงทุนโครงสร้างพื้นฐาน “ภาครัฐ-เอกชน”
SIS วิ่ง 4% โบรกฯชี้ผลงานปี 65 โต10-15% รับดีมานด์ IT ทะลัก และแผนลงทุนโครงสร้างพื้นฐาน "ภาครัฐ-เอกชน" หนุน แนะ “เก็งกำไร” เป้า 42.50 บ.

1 ธ.ค. 2564

ผู้สื่อข่าวรายงานว่าวันนี้ (1 ธ.ค.2564) ราคาหุ้น บริษัท เอสไอเอส ดิสทริบิวชั่น (ประเทศไทย) จำกัด (มหาชน) หรือ SIS ณ เวลา 15:27 น. อยู่ที่ระดับ 42.50 บาท เพิ่มขึ้น 1.50 บาท หรือ 3.66% โดยทำจุดสูงสุดที่ 43.25 บาท และทำจุดต่ำสุดที่ 40.75 บาท ด้วยมูลค่าการซื้อขาย 66.56 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (30 พ.ย. 2564) ว่า ผลประกอบการไตรมาส 3/2564 บริษัทฯ รายงานกําไรสุทธิ อยู่ที่ 215 ล้านบาท เพิ่มขึ้น 40% จากงวดเดียวกันของปีก่อน ขณะที่ไตรมาส 4/2564 ยังมีโอกาสเติบโตเพราะเป็น Season ของธุรกิจ ด้านแนวโน้มผลประกอบการปี 2565 คาดเติบโต 10 – 15% จากงวดเดียวกันของปีก่อน จากความต้องการใช้สินค้า IT ที่อยู่ในระดับสูง เพื่อรองรับการเปลี่ยนผ่านเทคโนโลยี 5G และ Cloud Service ไปสู่ New Normal ในการทำงาน Work from Home แบบผสมผสาน บวกกับการลงทุนโครงสร้างพื้นฐาน ด้าน IT Data Center และ Cybersecurity ของทั้งภาครัฐและเอกชนที่เพิ่มขึ้น เป็นปัจจัยบวกต่อรายได้ทั้งในส่วนของ Mobile ที่เป็นตัวแทน Xiaomi และกลุ่ม Consumer &amp; Commercia ทั้งนี้แนะนำ “เก็งกำไร” ชูเป้า 42.50 บาท